Diari Oficial de la Generalitat Valenciana


Sumari del DOGV 9648, del 26-07-2023 (2023/8073)

RESOLUCIÓ de 13 de juliol de 2023, de la directora general de Relacions amb Les Corts, de la Presidència de la Generalitat, per la qual es publica el conveni marc de col·laboració premis «Alberto Sols» entre la Generalitat Valenciana, la Diputació Provincial d'Alacant, la Universitat d'Alacant, la Universitat Miguel Hernández d'Elx i l'Ajuntament de Sax.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9648

Data del DOGV
:   26-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8073


Data del document
:   13-07-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de juliol de 2023, de la directora general de Relacions amb Les Corts, de la Presidència de la Generalitat, per la qual es publica el conveni marc de col·laboració premis «Alberto Sols» entre la Generalitat Valenciana, la Diputació Provincial d'Alacant, la Universitat d'Alacant, la Universitat Miguel Hernández d'Elx i l'Ajuntament de Sax. [2023/8073]  
La Generalitat, a través de Conselleria d'Innovació, Universitats, Ciència i Societat Digital, la Diputació Provincial d'Alacant, la Universitat d'Alacant, la Universitat Miguel Hernández d'Elx i l'Ajuntament de Sax, han subscrit, prèvia tramitació reglamentària, els dies 22 i 15 de maig, 26 de gener de 2023, 23 i 7 de desembre de 2022, el conveni marc premis «Alberto Sols», i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 13 de juliol de 2023 i número 824/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 13 de juliol de 2023.- La directora general de Relacions amb Les Corts: Ana Belén Domínguez Cana.  
  
  
Conveni marc de col·laboració premis «Alberto Sols» entre la Generalitat Valenciana, la Diputació Provincial d'Alacant, la Universitat d'Alacant, la Universitat Miguel Hernández d'Elx i l'Ajuntament de Sax.  
  
Sax, Alacant i Elx  
  
Intervenen  
Per una part, Josefina Bueno Alonso, consellera d'Innovació, Universitats, Ciència i Societat Digital, nomenada pel Decret 15/2022, de 14 de maig, del president de la Generalitat, pel qual nomena la persona titular d'aquesta conselleria, en nom i representació d'aquesta, en l'exercici d'atribucions que li confereix la Llei 5/1983, de 30 de desembre, del Consell, sobre subscripció de convenis, i expressament facultada per a aquest acte mitjançant l'Acord del Consell de data 29 de juliol de 2022.  
Per una altra part, Carlos Mazón Guixot, president de la Diputació Provincial d'Alacant, en nom i representació d'aquesta.  
Per una altra part, Amparo Navarro Faure, rectora de la Universitat d'Alacant, nomenament que acredita mitjançant el Decret 210/2020, de 18 de desembre, del Consell de la Generalitat Valenciana, i en nom i representació d'aquest organisme en virtut de les atribucions que té conferides per raó del seu càrrec, conforme al que es disposa en l'article 64, apartat h, de l'Estatut d'aquesta universitat.  
Per una altra part, la Universitat Miguel Hernández d'Elx (d'ara en avant UMH), entitat amb NIF número Z8456469V i domicili social a l'avinguda de la Universitat, s/n, cp 03190 Elx, i en el seu nom i representació Juan José Ruiz Martínez, rector en virtut del Decret 69/2019, de 17 de maig, del Consell, pel qual es nomena rector de la Universitat Miguel Hernández d'Elx (DOGV 8557, 28.05.2019), i del Decret 208/2004, de 8 d'octubre, del Consell, pel qual s'aproven els Estatuts de la Universitat Miguel Hernández d'Elx (DOGV 4861, 13.10.2004), modificats pel Decret 105/2012, de 29 de juny, del Consell (DOGV 6808, 02.07.2012).  
I d'una altra part, Laura Estevan Antolín, alcaldessa presidenta de l'Ajuntament de Sax, nomenada per Acord de Ple de data 15 de juny de 2019, actuant en nom i representació del mateix en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local.  
Actuant les parts en representació i amb les facultats que els seus respectius càrrecs els confereixen,  
  
  
  
Exposen  
Que els premis «Alberto Sols», de periodicitat biennal, tenen el seu origen en el conveni de col·laboració subscrit en 1986 entre la Conselleria de Cultura, Educació i Ciència, la Diputació Provincial d'Alacant, la Universitat d'Alacant i l'Ajuntament de Sax com a memòria i homenatge a l'insigne investigador i per al foment de la labor investigadora i científica de què ell va ser exponent.  
Que posteriorment, i després de la creació de la Universitat Miguel Hernández d'Elx, es va considerar que aquesta havia d'estar present en una activitat tan lligada als fins d'aquesta institució docent i investigadora, i es va subscriure un nou conveni col·laboració el 27 de desembre de 2020 dels premis «Alberto Sols» entre la Generalitat Valenciana, la Diputació Provincial d'Alacant, la Universitat d'Alacant, la Universitat Miguel Hernández d'Elx i l'Ajuntament de Sax.  
  
En conseqüència, conforme als antecedents exposats i fent ús de les atribucions que els càrrecs que exerceixen els confereix, formalitzen el present conveni de col·laboració de conformitat amb les següents  
  
Clàusules  
  
Primera  
És objecte d'aquest conveni establir el marc general de col·laboració de les parts per a la convocatòria biennal de premis científics que honren la figura de l'insigne investigador Alberto Sols García, amb la finalitat d'estimular i reconéixer amb el seu atorgament la labor investigadora i el treball científic de qui aplica la seua dedicació i esforç a l'àrea de les ciències mèdiques i de la salut.  
  
Segona  
S'acorda l'establiment dels premis científics, de concessió biennal, amb les modalitats següents:  
1) Premi «Alberto Sols» a la millor labor investigadora:  
La seua dotació econòmica serà de vint-i-dos mil euros (22.000,00 euros). Premiarà la labor desenvolupada pels participants dins del camp de les ciències de la salut. Es concedirà a un científic o científica de nacionalitat espanyola que estiga relacionat d'alguna manera amb la Comunitat Valenciana per naixement, residència o labor científica desenvolupada ací. De tot això hauran d'aportar un document acreditatiu.  
2) Premi «Alberto Sols» al millor treball científic:  
La seua dotació econòmica serà de huit mil euros (8.000,00 euros). El treball premiat versarà sobre temes relatius a ciències de la salut, i haurà d'haver-se publicat en alguna de les dues anualitats anteriors a la de la convocatòria i haver sigut realitzat en una universitat o centre d'investigació de la Comunitat Valenciana, tant públic com privat.  
  
  
Tercera  
La gestió del conveni correspon a una junta rectora, un secretari executiu i una comissió científica, de caràcter consultiu. L'estructura orgànica i funcional resultant tindrà la consideració d'òrgan especial d'administració de l'Ajuntament de Sax als efectes procedents, conforme als articles 67 i següents del Reglament de serveis de les corporacions locals de 17 de juny de 1985.  
  
Quarta  
1. La Junta Rectora.  
a) La Junta Rectora assumirà el govern i la gestió superior de l'activitat convinguda, així com el seguiment, la vigilància i el control de l'execució del conveni i dels compromisos assumits per les parts. També resoldrà els problemes que puguen sorgir en el desenvolupament d'aquest. Estarà integrada pels membres següents:  
- El conseller o consellera competent en matèria de Ciència i Investigació, o persona en qui delegue.  
- El president o presidenta de la Diputació Provincial d'Alacant o persona en qui delegue.  
- El rector o rectora de la Universitat d'Alacant o persona en qui delegue.  
- El rector o rectora de la Universitat d'Elx o persona en qui delegue.  
- L'alcalde o alcaldessa presidents de l'Ajuntament de Sax, o persona que els substituïsca.  
- El president o presidenta de les entitats socials que en el futur puguen incorporar-s'hi d'acord amb el que s'estableix en la clàusula addicional primera del present conveni, o persona en qui delegue.  
- El secretari o secretària executius, amb veu, però sense vot.  
Són funcions de la Junta Rectora:  
a) Representar els interessos del conveni.  
b) Procedir a la convocatòria biennal dels premis.  
c) Acordar les bases de convocatòria de premis conformement al que es disposa en la clàusula segona.  
f) Acordar programes d'actuació.  
e) Aprovar els programes de despeses.  
f) Aprovar els comptes de l'activitat.  
g) Qualsevol altra derivada de la representació i gestió superior que assumeix.  
La Junta Rectora es reunirà quan siga convocada pel president o presidenta, per iniciativa pròpia o a petició de la meitat més un dels seus membres.  
2. El secretari o secretària executius.  
a) El secretari o secretària executius serà nomenat per la Junta Rectora a proposta de l'alcalde o alcaldessa presidents de l'Ajuntament de Sax, i el càrrec recaurà preferentment en el secretari o secretària d'aquesta corporació, que s'auxiliarà en l'acompliment de les seues funcions amb els mitjans personals i materials del mateix ajuntament.  
b) Són funcions del secretari o secretària executius:  
1) Executar i fer complir els acords de la Junta Rectora.  
2) Assistir administrativament la Junta Rectora.  
3) Promoure la coordinació entre els diversos òrgans i parts implicades.  
4) Ordenar totes les despeses conforme als programes econòmics de despeses aprovades.  
5) Retre comptes.  
6) Assistir a les sessions de la Junta Rectora amb veu, però sense vot.  
7) Les altres que la Junta Rectora li conferisca.  
3. La Comissió Científica.  
a) Serà presidida pel rector de la Universitat d'Alacant o pel rector de la Universitat Miguel Hernández. La seua presidència correspondrà de manera alternativa als rectors en cada convocatòria dels premis i estarà formada per diversos professionals designats de la següent forma:  
  
1. El conseller o consellera competent en matèria de ciència i investigació, o persona en qui delegue.  
2. Les persones premiades en l'edició anterior amb el premi a la millor labor investigadora.  
3. Dos membres designats per la Junta Rectora entre científics i científiques de reconegut prestigi nacional o internacional en el camp de les ciències de la salut.  
4. Formarà part de la Comissió Científica un membre designat per la universitat el rector de la qual no presidisca la Comissió Científica.  
  
b) Són funcions de la Comissió Científica:  
Ser jurat dels premis «Alberto Sols» en les seues dues modalitats.  
Exercir la secretaria del jurat que decidisca els premis. Qualsevol altra de caràcter consultiu, d'ofici o a instàncies de la Junta Rectora.  
  
  
Cinquena  
En execució del present conveni marc i en ocasió de la convocatòria biennal dels premis esmentats anteriorment, es formalitzarà el corresponent conveni de col·laboració amb la finalitat de concretar tots aquells aspectes i detalls que les parts consideren necessaris, especialment els relatius a l'actualització de l'import dels premis i la resta de despeses de les convocatòries, així com les aportacions econòmiques que hagen de realitzar cadascuna de les parts intervinents, els criteris per a la seua determinació, etc.  
  
Sisena  
Aquest conveni produirà efectes el dia de la seua signatura i la seua duració serà per quatre anys. Podrà prorrogar-se per un termini addicional de quatre anys notificat de manera expressa.  
No obstant això, el conveni podrà resoldre's per alguna de les causes següents:  
a) Per mutu acord de les parts.  
b) A petició d'una de les parts, i sense cap causa, transcorreguts cinc anys de vigència.  
c) Quan alguna de les parts incomplira les obligacions assumides.  
  
d) Quan la consecució de l'objecte convingut no resulte necessària.  
Aquest conveni deixa sense efectes el signat el 27 de desembre de 2000.  
  
Clàusules addicionals  
  
Primera  
Al present, conveni, prèvia aprovació de la Junta Rectora, podran incorporar-se aquelles entitats o institucions que ho sol·liciten, assumint les obligacions econòmiques i amb els drets reconeguts en les clàusules precedents.  
  
Segona  
Els conflictes que puguen sorgir de la interpretació, desplegament, modificació i resolució del present conveni hauran de ser solucionats per la Junta Rectora prevista en la clàusula quarta d'aquest acord. Si no s'aconsegueix una solució o acord a través d'aquesta via, la resolució de la qüestió o qüestions litigioses sorgides serà competència de la jurisdicció contenciosa administrativa.  
  
Tercera  
L'incompliment de les obligacions i compromisos assumits per cadascuna de les parts suposarà la finalització del conveni. No obstant això, la finalització no afectarà les activitats que estiguen en execució, subscrites a l'empara d'aquest conveni.  
  
Quarta  
Per a la modificació del contingut d'aquest conveni serà necessari l'acord unànime dels signants.  
  
Cinquena  
D'acord amb el que s'estableix en la normativa sobre transparència, accés a la informació pública i bon govern, el present conveni marc serà publicat en la web de la Universitat d'Alacant, en la web de la Universitat Miguel Hernández i en el portal de transparència de l'Ajuntament de Sax.  
Quan no siga possible publicar-lo en la seua integritat per raons de confidencialitat, s'indicarà el seu objecte, les parts signants, la duració, les obligacions econòmiques o de qualsevol classe, i les seues modificacions, si n'hi ha.  
  
Sisena  
Les parts s'obliguen, respecte a la protecció de les dades de caràcter personal que puguen obtindre's i tractar-se per a fer efectiu el present conveni, al compliment del Reglament general de protecció de dades - Reglament (UE) 2016/679, de 27 d'abril, segons la normativa espanyola i europea.  
Del tractament de les dades de caràcter personal es donarà la corresponent informació a les persones interessades, amb el contingut que contempla la legislació esmentada de protecció de dades de caràcter personal. Cada part serà responsable dels seus tractaments de dades de caràcter personal i de l'absolut respecte a la normativa de protecció de dades. En cas de trencament de les obligacions assumides, la part que les infringisca respondrà de les infraccions en què haguera incorregut.  
  
Així mateix, les parts signants queden obligades a implantar les mesures tècniques i organitzatives necessàries que garantisquen la seguretat i integritat de les dades de caràcter personal i eviten la seua alteració, pèrdua, tractament i accés no autoritzat.  
Les parts es comprometen a mantindre la confidencialitat en el tractament de la informació facilitada per les parts i de la informació que se subministre en l'execució del present conveni, sense perjudici de les obligacions previstes en la legislació de transparència, accés a la informació pública i bon govern; aquesta obligació s'estendrà indefinidament, encara que el conveni s'haja extingit.  
Quan una de les parts estiga interessada en la utilització de les dades o els resultats obtinguts en el desenvolupament del present conveni, haurà de comptar amb la conformitat expressa de l'altra part.  
I com aprova de conformitat amb tot el que antecedeix, les parts signen electrònicament el present document en els llocs indicats en l'encapçalament, constant com a data de subscripció l'última realitzada  
  
  
Generalitat Valenciana  
22.05.2023  
Josefina Bueno Alonso  
  
Diputació Provincial d'Alacant  
15.05.2023  
Carlos Mazón Guixot  
  
Universitat d'Alacant  
07.12.2022  
Amparo Navarro Faure  
  
Universitat Miguel Hernández d'Elx  
23.12.2022  
Juan José Ruiz Martínez  
  
Ajuntament de Sax  
26.01.2023  
Laura Estevan Antolín